Anthus campestris

Anthus campestris 
 Descrission 
L' Anthus campestris (calandrin ) a l'é n'osel passeriform ëd la famija dle Motacillidae. A l'ha na longhëssa ëd 15-20 cm e n'aliura ëd 25-28 cm. Ël piumagi a l'é color sabia uniform an sël dòrs, con le part inferior pi ciàire e sensa strìe (a diferensa dj'àutri calànder). A l'ha na linia ciàira dzora a j'euj (dzorsij bianch) e na stria scura ch'a traversa l'euj. Le gambe a son longhe e giàunastre, ël bech a l'é sutil e pontù. An vol as vëdd la coa longa con le piume esterne bianche. A cor an pressa an sla tèra an posission drita, e a fà 'n vol ondulà. Sò crij a l'é un "schip" o "tchrip" caraterìstich.

 Ambient 
A viv ant ij teren duvert, sech e assolà: stëppe, pasture aride, dune sabiose, gret dij fium, colin-e con vegetassion bassa e ràira, camp ëd gran, pra mairi e calanch. A évita le zòne alberà e le bussonà s-ciasse. A fà 'l nil ant na depression dël teren, sota na còca d'erba o na pera. A mangia dzortut inset e d'àutri cit invertebrà.

 Distribussion 
A l'é spantià ant la region paleàrtica, da l'Àfrica dël Nòrd e l'Euròpa fin a la Cin-a ossidental. An Euròpa a l'é present dzortut ant la part meridional. An Italia a l'é migrator regolar e a nidìfìca an tuta la penìsola, an Sicilia e Sardëgna; a l'é pi rair ant l'Italia setentrional. La popolassion italian-a a l'é stimà an 15.000-40.000 cobie. A l'é an declin për la pèrdita d'ambient (abandon dle pasture, intensificassion agrìcola). A l'é protegiù da la Diretiva Osej (Anes I). L'areal ëd riprodussion a va dal livel dël mar fin a 1.600 méter, ma an Sicilia a riva fin a 2.300 méter.

 Arferiment bibliogràfich për chi a veul fé dj'arserche pì ancreuse 

 Anthus campestris Linneus, 1758

Categorìa:Anthus